**E L Ő T E R J E S Z T É S**



Előterjesztés

Balatonberényi Községi ÖnkormányzatKépviselő-testületének

2023. június 29-i nyilvános ülésére

Tárgy:

**Nyugat-Balatoni Turisztikai Iroda ajánlata**

Előadó:

Druskoczi Tünde polgármester

**Tisztelt Képviselő- testület!**

A Nyugat-Balatoni Turisztikai Iroda több mint 23 éve alakult, és szervezi-alakítja a térség turizmusát, szoros kapcsolatban a turisztikai egyesületekkel, mely turisztikai egyesületek munkája az utóbbi években háttérbe húzódott.

Legutóbbi projektjük a Magyar Kerékpáros Szövetséggel együttműködve a kerékpáros turizmus feltételeinek javításához kötődik, tevékenységük következtében jelentősen bővült a kerékpározható utak hossza, javult az infrastruktúra, a Nyugat-Balaton felkerült Európa kerékpáros térképére. Részt vettek a Balatonberény - Vörs útvonal kitáblázásában, térképtáblákat helyeztek el az útvonalak mentén, felelnek a BB365 applikáció töltéséért.

A turizmus irányításában történt változások, illetve a covid-járvány következtében kialakult turisztikai szokások következtében a Kft. üzleti lehetőségei jelentősen átalakultak. Mind szervezetileg, mind a tevékenységstruktúra szempontjából változásokra van szükség.

A szervezeti változásokra tett legfontosabb javaslata tulajdonosi kör átalakítása, ami

három szempontot vesz figyelembe:

- az egyesületi szervezetek helyett az önkormányzatok tagságát erősíteni, a Kft pályázatképességének fokozása céljából,

- a nem működő szervezetek tulajdonrésze olyan tulajdonosok kezébe kerüljön, akik aktívan részt tudnak venni a térség turisztikai fejlesztésében,

- tulajdonrészhez jussanak az újonnan együttműködő kistelepülések is.

A jövőbeni tevékenységek között kiemelt szerepet kapnának a termékfejlesztési projektek:

- Festetics örökség termékfejlesztési projekt kialakítása

- Térségi kerékpáros hálózat további tervezése és fejlesztése,

- Térség – és városlátogató termékek fejlesztése

Fontos cél a Nyugat-Balaton turisztikai egységének biztosítása, háttértelepülések bekapcsolása, mely során a kistelepülések is turisztikai szerephez juthatnak.

E termékfejlesztéseken kívül az együttműködő települések összes turisztikai attrakciója felkerül a térségi turisztikai weboldalra ([www.west-balaton.hu](http://www.west-balaton.hu/), [www.balatonbike365.hu](http://www.balatonbike365.hu/) ), illetve az összes turisztikai szolgáltató részt vehet a Nyugat-Balaton kedvezménykártya rendszerében.

A tagtelepülések turisztikai fejlesztési elképzeléseit, terveit beépítik a térségtervezés során a termékfejlesztési projektekbe, pályázati projektjeikben az együttműködő települések prioritást élveznének.

Fontos, hogy **az eddigi vendégéjszaka alapú díjak helyett a jövőben alapfinanszírozási díjak lesznek**, melyek a törzstőke összegével függnek össze.

Erre azért van szükség, mert a térségfejlesztési nonprofit jellegű feladatok költsége nem függ a vendégéjszakáktól, s a jövőben a Nyugat-Balatoni Turisztikai Iroda elsősorban a termékfejlesztést tekinti feladatának.

Amennyiben a jövőben aktívan és cégszerűen részt szeretnénk venni az együttműködésben, a minimális - egyszeri 100-eFt - üzletrész megvásárlását ajánlja a Kft., és vállalnunk kell 3 évre előre (2023-2025) a taggyűlés által majd megszavazott finanszírozási díjakat, ami a vásárolt törzstőke összegének a kétszerese (200 eFt). Balatonberény tehát **évi kettőszázezer forint fenntartási díjat fizetne** a térségi szervezetbe a cégszerű együttműködés és tagsági viszonya alapján.

Jelenlegi tulajdonos önkormányzatok:

- Keszthely, Gyenesdiás, Vonyarcvashegy, Balatongyörök, Rezi

Döntött a csatlakozásról:

- Karmacs, Zalaszántó, Várvölgy, Vörs, Zalaapáti, Sármellék

Döntés előkészítés előtt áll Hévíz, Balatonszentgyörgy, Balatonmáriafürdő, Alsópáhok és Kehidakustány önkormányzata.

Az augusztusban várhatóan megjelenő pályázati projektek miatt a tagbővítést legkésőbb július elején le kell zárni.

A tájékoztató szakmai anyag és a költségek alapján az alábbi döntésre teszek javaslatot.

**Határozati javaslat:**

Balatonberény Község Önkormányzatának Képviselő-testülete megismerte és megtárgyalta a Nyugat-Balatoni Turisztikai Iroda ajánlatát.

Balatonberény Község Önkormányzatának Képviselő-testülete támogatja a Nyugat-Balatoni Turisztikai Iroda np. Kft (székhely: Keszthely, Kossuth u. 30, cégjegyzék száma: cg 20-09067972) tulajdonosi körének átalakítását, és

1. kinyilvánítja tulajdonosi üzletrész vásárlásának szándékát, 100.000 Ft üzletrész mértékben, valamint
2. vállalja az évenkénti 200.000 Ft tulajdonosi fenntartási kötelezettséget.
3. A tulajdoni hányad vásárláshoz szükséges összeget, illetve a 2023-as évre vonatkozó fenntartási díjat a 2023-as költségvetés szabadon felhasználható kerete terhére biztosítja, azzal, hogy folyó fizetési problémák esetén az évenkénti díj összege halasztható.

Az Önkormányzat Képviselő-testülete megbízza a polgármestert a szerződés aláírásával.

**Határidő**: azonnal

**Felelős:** Druskoczi Tünde polgármester

.

Druskóczi Tünde sk. polgármester